তার পরে আর প্রতিষ্ঠান পালটাই না ঠিকই, তবে কাজের ধরন পালটে যায়। সত্যযুগে ঢোকার আগে পর্যন্ত অন্য সব কাগজেই কাজ করেছি বার্তা বিভাগে। এমনকি ‘ইউনাইটেড প্রেস অব ইন্ডিয়া’ বা ‘ইউপিআই’ (এখনকার নাম ইউএনআই) প্রতিষ্ঠানেও খবর সংগ্রহ করাই ছিল আমার কাজ। সেক্ষেত্রে সত্যযুগ পত্রিকায় পেয়েছিলুম রবিবারের সাহিত্য বিভাগের দায়িত্ব। আনন্দবাজারে এসে ফের সেই বার্তা বিভাগের কাজে ঢুকি। কিন্তু সেখান থেকেও ঠিক এক বছর বাদে আমাকে রবিবাসরীয় বিভাগে বদলি করা হয়। বিভাগীয় সম্পাদক মন্মথনাথ সান্যাল মশাইয়ের স্বাস্থ্য তখন ভালো যাচ্ছিল না। ফলে বিভাগটির তাবৎ কাজকর্মের দায়িত্ব তিনি আমার হাতে সঁপে দেন। তাবৎ কাজকর্ম মানে নিয়মিতভাবে ফি রবিবারের সাহিত্যবিভাগের কাজ তো বটেই, উপরন্তু শারদীয় আনন্দবাজার ও দোল-সংখ্যা আনন্দবাজার সম্পাদনার দায়িত্ব।